CELEX: 62021TN0525
Language: sl
Date: 2021-08-27 00:00:00
Title: Zadeva T-525/21: Tožba, vložena 27. avgusta 2021 – E. Breuninger/Komisija

25.10.2021   
            
            
               SL
            
            
               Uradni list Evropske unije
            
            
               C 431/46
            
         
      Tožba, vložena 27. avgusta 2021 – E. Breuninger/Komisija
      (Zadeva T-525/21)
      (2021/C 431/54)
      Jezik postopka: nemščina
      
         Stranki
      
      
         Tožeča stranka: E. Breuninger GmbH & Co. (Stuttgart, Nemčija) (zastopnik: M. Vetter, odvetnik)
      
         Tožena stranka: Evropska komisija
      
         Predloga
      
      Tožeča stranka Splošnemu sodišču predlaga, naj:
      
                  —
               
               
                  v skladu s členom 264, prvi odstavek, PDEU razglasi ničnost sklepa tožene stranke z dne 28. maja 2021 (pomoč št. SA.62784);
               
            
                  —
               
               
                  toženi stranki naloži plačilo stroškov tožeče stranke.
               
            
         Tožbena razloga in bistvene trditve
      
      V utemeljitev tožbe sta navedena dva tožbena razloga.
      
                  1.
               
               
                  Prvi tožbeni razlog: očitna napaka pri presoji
                  Tožena stranka naj bi storila očitno napako pri presoji s tem, da naj bi z izpodbijanim sklepom ugotovila, da je nemška shema pomoči „Allgemeine Bundesregelung Schadensausgleich, COVID-19“ (splošna zvezna ureditev nadomestila za škodo, COVID-19) na podlagi člena 107(2)(b) PDEU združljiva z notranjim trgom. Do omejitve upravičenosti podjetij z več gospodarskimi dejavnostmi, da vložijo vlogo, na tista podjetja, ki najmanj 80 % prometa dosegajo z dejavnostmi, ki jih zapora neposredno prizadene, naj bi prišlo samovoljno, odobritev sheme pomoči pa naj ne bi bila sorazmerna. Z 80-odstotnim pragom naj bi se brez materialnega razloga odpravila vzročna zveza med odredbami o zaprtju in škodo, ki s tem nastane, in sicer v breme podjetij z več gospodarskimi dejavnostmi, ker naj bi ta podjetja kljub temu, da so neposredno in znatno prizadeta zaradi državnih ukrepov, ter znatne izgube, ki so povezane s tem, morda ostali popolnoma brez nadomestila. To naj bi povzročilo izkrivljanje konkurence tako v razmerju do konkurentov, ki delujejo na področju dejavnosti, prizadetih zaradi epidemije COVID-19, kot tudi v razmerju do konkurentov, ki delujejo na področjih dejavnosti, ki niso prizadeta zaradi epidemije COVID-19.
               
            
                  2.
               
               
                  Drugi tožbeni razlog: kršitev postopkovnih pravic iz člena 108(2) PDEU
                  V sklepu tožene stranke naj ne bi bilo opravljeno zadostno preverjanje in ta sklep naj ne bi bil zadostno obrazložen. Tožena stranka naj tožeči stranki ne bi omogočila, da bi v postopku predhodne preučitve izrazila svoje pomisleke glede združljivosti sheme pomoči z notranjim trgom. Tožena stranka naj poleg tega sklepa o odobritvi ne bi zadostno obrazložila.